b'\n_START_ARTICLE_\nTIGR\n_START_SECTION_\nNastanek\n_START_PARAGRAPH_\nPrimorski Slovenci so se morali za\xc4\x8deti upirati skrajnemu italijanskemu nacionalizmu in iredentizmu \xc5\xbee pred prvo svetovno vojno, v \xc4\x8dasu oblasti Avstroogrske monarhije, prvi spopadi z italijanskimi okupacijskimi enotami pa so bili \xc5\xbee leta 1919 (Ostro\xc5\xbeno brdo, Osp). Na pravo naravo fa\xc5\xa1izma je na\xc5\xa1e ljudi posebej opozorili napad na otroke tr\xc5\xbea\xc5\xa1kih delavcev leta 1919 in po\xc5\xbeig Delavskega doma. Naslednje leto se je \xc5\xbee zgodil po\xc5\xbeig Narodnega doma v Trstu, kateremu je sledilo \xc5\xa1e ve\xc4\x8d kot 120 drugih napadov, razdejanj in po\xc5\xbeigov raznih delavskih institucij, tiskarn, uredni\xc5\xa1tev , slovenskih podjetij in domov. V takratni de\xc5\xbeeli Julijski krajini, katere glavno mesto je bil Trst, so v za\xc4\x8detku leta 1921 \xc5\xa1e bolj kot prvi po\xc5\xbeigi odmevali upor rudarjev v Ra\xc5\xa1i in ustanovitev Labinske (sovjetske) republike, uboj 5 mladih delavcev v Pulju in streljanje na otroke v Strunjanu (dva mrtva ve\xc4\x8d hudo ranjenih). V Slovenskem delu Istre so se upori proti \xc5\xa1kvadristi\xc4\x8dnemu terorju in spopadi razplamteli ob volitvah leta 15. 5. 1921 (Marezige, Pobegi, \xc4\x8ce\xc5\xbearji, Ma\xc4\x8dkolje, Osp, So\xc4\x8derga), v katerih je bilo ubitih ve\xc4\x8d ljudi, tudi fa\xc5\xa1istov, temu pa je sledilo mno\xc5\xbei\xc4\x8dno zapiranje in preganjanje. Ljudi so v upor vodili tako komunisti kot tudi duhovniki._NEWLINE_Ob po\xc5\xbeigih kulturnih domov in prepovedjo delovanja Slovenskih kulturnih dru\xc5\xa1tev, so se mladinci 24. septembra 1922 organizirali v  Zvezo mladinskih dru\xc5\xa1tev. Ta zveza je nato postala temelj razvoja Borbe ali tr\xc5\xbea\xc5\xa1kega dela Tigra, ki so bili organizirani v tajne udarne trojke. Tudi bazovi\xc5\xa1ki junaki Ferdo Bidovec, Franjo Maru\xc5\xa1i\xc4\x8d, Zvonimir Milo\xc5\xa1 in Alojz Valen\xc4\x8di\xc4\x8d so bili vsi \xc4\x8dlani teh dru\xc5\xa1tev. Od tu so se ideje \xc5\xa1irile po vsej Primorski, kjer je prihajalo tudi do razli\xc4\x8dnih spontanih oblik organiziranja. V boju proti raznarodovalni politiki fa\xc5\xa1isti\xc4\x8dnega re\xc5\xbeima v Julijski krajini so se nekateri slovenski domoljubi iz obmo\xc4\x8dja italijanske Notranjske (predvsem iz okolice Postojne) povezali z nekaterimi skupinami orjuna\xc5\xa1ev z jugoslovanske strani meje. Veze med primorskimi antifa\xc5\xa1isti in Orjuno so se kmalu pretrgale, saj se je protifa\xc5\xa1isti\xc4\x8dno gibanje zavra\xc4\x8dalo nacionalisti\xc4\x8dno in celo fa\xc5\xa1isti\xc4\x8dno usmeritev Orjune._NEWLINE_Z namenom, da se okupirana slovanska naroda v Italiji pove\xc5\xbeeta v boju proti fa\xc5\xa1izmu na Primorskem in v Istri, se je skupina primorskih Slovencev: Zorko Jelin\xc4\x8di\xc4\x8d, Dor\xc4\x8de Sardo\xc4\x8d, Jo\xc5\xbee Dekleva, Albert Rejec, Andrej \xc5\xa0avli in Jo\xc5\xbee Vadnjal, sestala na Nanosu sredi septembra 1927 in tako postavila temelje organizacije TIGR (navdih za ime so dobili pri glasilu istrskih dijakov, ki je izhajalo v Karlovcu pod naslovom TIMOR, kar je pomenilo Tu\xc5\xbenu Istru moraju osloboditi rodjaci). Sestanek je bil neformalen. Zaradi konspiracije niso pisali zapisnika. Kmalu nato so se v Trstu sestali Fran Maru\xc5\xa1i\xc4\x8d, Vekoslav \xc5\xa0panger, Zvonimir Milo\xc5\xa1 in Drago \xc5\xbderjal. Na sestanku so bila sprejeta pravila tajne organizacije Borba in se je povezovala in delovala z organizacijo TIGR. \xc4\x8clani teh organizacij so bili razli\xc4\x8dno politi\xc4\x8dno usmerjeni domoljubi in rodoljubi od desni\xc4\x8darjev, ki os sodelovali z Orjuno, do komunistov, ki so bili \xc4\x8dlani obeh tigrovskih organizacija in KPI, ki so izhajali iz tr\xc5\xbea\xc5\xa1kega delavskega gibanja (Pinko Toma\xc5\xbei\xc4\x8d, Tone Tom\xc5\xa1i\xc4\x8d, Joco Turk, Branko Babi\xc4\x8d, Ivan Sancin). Ta povezava s komunisti pa je bila na gori\xc5\xa1kem manj opazna. V Tigr se je vklju\xc4\x8devala tudi skupina slovenskih domoljubov, ki je poizku\xc5\xa1ala dose\xc4\x8di priklju\xc4\x8ditev primorske k Jugoslaviji s pomo\xc4\x8djo Zdru\xc5\xbeenega kraljestva, ki je bila tudi pobudnik tajnega Londonskega sporazuma, s katerim so Italiji obljubili za izdajo svojih zaveznikov in prestop k Antanti tudi Primorsko._NEWLINE_Obe organizaciji sta delovali po na\xc4\x8delu trojk. Med seboj so se poznali le \xc4\x8dlani trojke in le vodilni v skupini je imel stike z naslednjo trojko oziroma z vodstvom. Trojke so se nato povezovale v celice, sektorje in srenje. \xc4\x8clani akcijskih trojk so se identificirali z osebnim dokumentom, na katerem je bila na skrivnem, to\xc4\x8dno dogovorjenem mestu, zapisana \xc5\xa1tevilka 4, ki je pomenila \xc5\xa1tiri \xc4\x8drke TIGR. Borba je takoj pri\xc4\x8dela z akcijami. Po\xc5\xbeigali so poitalijan\xc4\x8dene \xc5\xa1ole, vrtce, uni\xc4\x8devali skladi\xc5\xa1\xc4\x8da oro\xc5\xbeja italijanske vojske. Zgledovali so se po fa\xc5\xa1isti\xc4\x8dnih skvadristih, ki so enake napade izvajali nad delavskimi in slovenskimi dru\xc5\xa1tvi, \xc5\xa1olami, ipd._NEWLINE_Gori\xc5\xa1ka veja organizacije TIGR pa se je v za\xc4\x8detku posve\xc4\x8dala predvsem ohranjanju slovenske besede med ljudstvom. Tako so kljub uradni ukinitvi prosvetnih dru\xc5\xa1tev na Gori\xc5\xa1kem tigrovci pod vodstvom Zorka Jelin\xc4\x8di\xc4\x8da organizirali mladinske shode na katerih so ohranjali slovensko besedo in se seznanjali z delom organizacije. Tigrovci so poskrbeli, da so se otroci doma lahko u\xc4\x8dili pisati in brati v sloven\xc5\xa1\xc4\x8dini. V ta namen je bila sestavljena \xc4\x8ditanka z naslovom Pod doma\xc4\x8dim krovom, ki jo je napisal Ciril Drekonja. Skrbeli so tudi za tiskanje in razmno\xc5\xbeevanje ilegalne literature, ki so jo ve\xc4\x8dinoma tiskali v Ljubljani, financirali pa so jo primorski emigranti v Jugoslaviji. Z ilegalno literaturo so poskrbeli za mno\xc5\xbei\xc4\x8dni bojkot plebiscita za formalno priklju\xc4\x8ditev Julijske krajine Italiji, marca 1929. Zalomilo se je le v Istri, kjer se je material uni\xc4\x8dil oziroma izgubil. Pri\xc5\xa1lo je do incidenta - istrski tigrovci so streljali na skvadriste, ki so kmete na silo gonili na volitve. Vladimir Gortan iz Berama pri Pazinu je bil kot \xc2\xbbvodja slovanskih teroristov\xc2\xab\xc2\xa0aretiran in nato obsojen na smrt. Ustreljen je bil 17. oktobra 1929 pri Pulju.\n_START_SECTION_\nRazkritje in 1. tr\xc5\xbea\xc5\xa1ki proces\n_START_PARAGRAPH_\nOrganizacijo TIGR so italijanske oblasti odkrile \xc5\xa1ele po atentatu na uredni\xc5\xa1tvo tr\xc5\xbea\xc5\xa1kega \xc4\x8dasopisa Il Popolo di Trieste. Obto\xc5\xbeenim so sodili na posebnem sodi\xc5\xa1\xc4\x8du za varnost dr\xc5\xbeave v Trstu (1. tr\xc5\xbea\xc5\xa1ki proces). Na procesu, ki je trajal od 1. do 5. septembra 1930, so bili Ferdo Bidovec, Fran Maru\xc5\xa1i\xc4\x8d, Zvonimir Milo\xc5\xa1 in Alojz Valen\xc4\x8di\xc4\x8d obsojeni na smrt in ustreljeni na gmajni pri Bazovici 6. septembra 1930, ostalim dvanajstim obto\xc5\xbeencem so dosodili zaporne kazni._NEWLINE_Prvi tr\xc5\xbea\xc5\xa1ki proces je \xc4\x8dlane spodbudil, da so svoje delo opravljali bolj previdno, bolj organizirano in povezano. \xc4\x8clani organizacije so se za\xc4\x8deli povezovati z italijanskimi antifa\xc5\xa1isti tj. s Komunisti\xc4\x8dno partijo Italije. Med KPI in TIGR je bil julija 1936 podpisan pakt v Parizu, ki je zagotavljal, da bi komunisti, v primeru prevzema oblasti v Italiji, slovenski in hrva\xc5\xa1ki narodni manj\xc5\xa1ini zagotovili vse narodnostne pravice, torej uporabo jezika, ustanavljanje lastnih dru\xc5\xa1tev in organizacij ter osnovanje lastnega gospodarstva._NEWLINE_TIGR je med letoma 1938 in 1939 za\xc4\x8del tihotapiti oro\xc5\xbeje iz jugoslovanskih voja\xc5\xa1kih skladi\xc5\xa1\xc4\x8d preko ilirskobistri\xc5\xa1kega in piv\xc5\xa1kega obmo\xc4\x8dja, da bi v primeru italijanskega napada na Jugoslavijo morda uspeli za nekaj \xc4\x8dasa ustaviti prodor italijanske vojske. V teh letih je bila organizacija povezana tudi z britansko obve\xc5\xa1\xc4\x8devalno slu\xc5\xbebo, British Intelligence, in jim posredovala podatke, ki jih je zbirala o italijanski oboro\xc5\xbeitvi, voja\xc5\xa1ki mo\xc4\x8di in pripravljenosti. Ko je leta 1938 Benito Mussolini, italijanski fa\xc5\xa1isti\xc4\x8dni voditelj, obiskal Kobarid, so nekateri \xc4\x8dlani na\xc4\x8drtovali atentat nanj, vendar ga niso izpeljali, saj bi bile civilne \xc5\xbertve med Slovenci._NEWLINE_Tigrovci so na \xc5\xa1tevilnih krajih Primorske in Notranjske skrivali ve\xc4\x8dje koli\xc4\x8dine oro\xc5\xbeja in eksploziva, ki so jih v letih med obema vojnama zbirali in kopi\xc4\x8dili na skrivnih lokacijah. Ve\xc4\x8djo po\xc5\xa1iljko oro\xc5\xbeja so dobavili tudi Pinku Toma\xc5\xbei\xc4\x8du, ki je skupaj s svojo skupino komunistov in tigrovci iz kroga Danila Zelena na Miljskih hribih spomladi leta 1940 \xc5\xbee pripravljal na oboro\xc5\xbeen upor prvo gverilsko (partizansko) borbeno enoto, a do tega ni pri\xc5\xa1lo, ker je italijanska tajna policija odkrila nekaj njihovih voditeljev, in jih zaprla, ne da bi vedeli za te priprave._NEWLINE_Leta 1941 je bilo devet \xc4\x8dlanov organizacije obto\xc5\xbeenih terorizma in vojnega vohunstva. Komunista Pinka Toma\xc5\xbei\xc4\x8da in \xc5\xa1tiri tigrovce (Viktorja Bobka, Ivana Ivan\xc4\x8di\xc4\x8da, Simona Kosa, Ivana Vadnala) in enega so usmrtili na Op\xc4\x8dinah, \xc5\xa1tevilne pa na dolge zaporne kazni in konfinacijo. Takrat so onesposobili vse vodilne \xc4\x8dlane in najbolj borbene \xc4\x8dlane te organizacije TIGR in jo tudi dokon\xc4\x8dno zatrli.\n_START_SECTION_\n2. svetovna vojna\n_START_PARAGRAPH_\nOb za\xc4\x8detku druge svetovne vojne so bili tigrovci popolnoma zdesetkani, zaporom ali smrti so se re\xc5\xa1ili le tisti, ki so zbe\xc5\xbeali v Jugoslavijo, in \xc5\xa1e tu so se morali skrivati. Leta 1941 so se zapletli tudi v prvi oboro\xc5\xbeen spopad po italijanski okupaciji. 13. maja 1941 se je skupina tigrovcev na Mali gori nad Ribnico (Anton Majnik, Danilo Zelen, Ferdo Kravanja) spopadla z italijansko oro\xc5\xbeni\xc5\xa1ko patruljo. To je bila tudi prva slovenska izdaja, saj so kraj bivali\xc5\xa1\xc4\x8da tigrovcev italijanskim karabinjerjem izdali doma\xc4\x8di slovenski oro\xc5\xbeniki, ki so nato tudi sodelovali z Italijani pri oboro\xc5\xbeenem napadu na tigrovsko trojko. Tigrovci so bili ob tem ranjeni in si hoteli sami vzeti \xc5\xbeivljenje, to je uspelo le njihovemu vodji Danilu Zelenu. Ferdo Kravanja in Anton Majnik sta kasneje zbe\xc5\xbeala k partizanom. Revolucionarni tigrovci, ki so pre\xc5\xbeiveli pregone v Italiji, so se po kapitulaciji Kraljevine Jugoslavije pridru\xc5\xbeili partizanskim vrstam, mnogi drugi, ki so se re\xc5\xa1ili smrti ali zaporov z begom v Jugoslavijo, kot Albert Rejec, neformalni vodja organizacije, pa so zavrnili sodelovanje v odporni\xc5\xa1kem gibanju pod vodstvom komunistov. Tudi begunci so se med prvimi priklju\xc4\x8dili partizanom in se v\xc4\x8dlanili v partijo, le redki so \xc5\xa1e naprej sodelovali z obve\xc5\xa1\xc4\x8devalnimi slu\xc5\xbebami zahodnih zaveznikov. Osvobodilna fronta paTigra kot antifa\xc5\xa1isti\xc4\x8dne skupine, kot tudi ne primorskih komunistov, ki so bili \xc4\x8dlani Komunisti\xc4\x8dne partije Italije ni povabila k sodelovanju. Nekateri tudi trdijo, da je vodstvo komunisti\xc4\x8dne partije nekatere Tigrovce, ki so v Afriki kot \xc4\x8detniki prisegli begunskemu kralju in bili izurjeni angle\xc5\xa1ki obve\xc5\xa1\xc4\x8devalci, likvidiralo \xc5\xbee v \xc4\x8dasu vojne - med drugimi tudi Maksa Rejca (brata neformalnega vodje TIGR, Alberta). V \xc4\x8dasu hladne vojne, ko je grozila nova vojna za Trst z nekdanjimi zaveznicami, so bili nekateri tigrovci, ki so sodelovali z angle\xc5\xa1ko obve\xc5\xa1\xc4\x8devalno slu\xc5\xbebo, postavljeni na rob politi\xc4\x8dnega in dru\xc5\xbebenega \xc5\xbeivljenja, mnogi so imeli te\xc5\xbeave pri iskanju slu\xc5\xbeb, dolgo so bili pod stalnim nadzorom tajnih slu\xc5\xbeb. Nekateri, ki niso hoteli ve\xc4\x8d sodelovati z angle\xc5\xa1kimi obve\xc5\xa1\xc4\x8devalnimi slu\xc5\xbebami, med temi Ciril Kobal, so bili preganjani in zaprti tudi od angle\xc5\xa1kih oblasti v Trstu._NEWLINE_TIGR ni imel po drugi svetovni vojni nobene veljave in je bil prete\xc5\xbeno zamol\xc4\x8dan. Za to je skrbela Komunisti\xc4\x8dna partija, npr. Mitja Ribi\xc4\x8di\xc4\x8d, ki je fizi\xc4\x8dno odstranjevala tigrovce in zabrisala spomin na prve upornike proti fa\xc5\xa1izmu. Pre\xc5\xbeiveli so le tisti, ki so se povsem prilagodili novemu re\xc5\xbeimu. Povojna oblast je tako za dan vstaje slovenskega naroda izbrala 22. julij 1941, ko so partizani v Tacnu obstrelili oro\xc5\xbenika Franca \xc5\xbdnidar\xc5\xa1i\xc4\x8da. Zamol\xc4\x8dali pa so spopad tigrovcev na Mali gori ve\xc4\x8d kot 2 meseca prej._NEWLINE_Zaradi velike simpatije, ki jo je TIGR u\xc5\xbeival med Primorci je oblast v zadnjem obdobju biv\xc5\xa1ega re\xc5\xbeima postopoma meh\xc4\x8dala svoj odklonilen odnos do TIGR in redkim pre\xc5\xbeivelim tigrovcem priznala bor\xc4\x8devske privilegije. Pravi razcvet pa je TIGR do\xc5\xbeivel po osamosvojitvi leta 1991. Iz vrst nekdanjih komunistov, npr. njihovega takratnega predsednika Igorja Luk\xc5\xa1i\xc4\x8da je bilo \xc5\xa1e sli\xc5\xa1ati, da je bil TIGR teroristi\xc4\x8dna organizacija a to so bili osamljeni primeri. Ustanovljeno je bilo tudi dru\xc5\xa1tvo TIGR. V prvem obdobju je sledilo samostojni poti, po letu 2010 pa je dru\xc5\xa1tvo postopoma prehajalo pod vpliv Zveze borcev, kar je svojevrsten paradoks, glede na omenjeno dejstvo, da so veliko tigrovcev pokon\xc4\x8dali prav partizani po ukazu komunisti\xc4\x8dnega vodstva. Novemu vrednotenju Tigra se je leta 1997 pridru\xc5\xbeil tudi takratni slovenski predsednik Milan Ku\xc4\x8dan (pred letom 1990 predsednik CK ZKS), ki je organizaciji TIGR podelil zlati \xc4\x8dastni znak svobode Republike Slovenije.\n_START_SECTION_\nZanimivosti\n_START_PARAGRAPH_\nNekatere interpretacije povezujejo vsebino Bartolovega romana Alamut s pisateljevim navdu\xc5\xa1enjem nad delovanjem organizacije TIGR.'